b'\n_START_ARTICLE_\nJoseph Needham\n_START_SECTION_\nLiv og virke\n_START_PARAGRAPH_\nNeedham var eneste barn av et skotsk ektepar i London. Faren var lege, moren var komponist og musikkl\xc3\xa6rer. Joseph Needham fikk sin h\xc3\xb8yere utdannelse ved Cambridge University, der han etter doktorgraden (1925) spesialiserte seg innen embryologi og morfogenese. Han var en vel etablert biokjemiker da hans karriere tok en uventet vending under annen verdenskrig. _NEWLINE_Hans interesse for Kinas tekniske og vitenskapelige historie oppstod i forbindelse med at tre kinesiske vitenskapsfolk, Lu Gui-zhen (\xe9\xb2\x81\xe6\xa1\x82\xe7\x8f\x8d), Wang Ying-lai (\xe7\x8e\x8b\xe6\x87\x89\xe7\x9d\x9e) og Chen Shi-zhang (\xe6\xb2\x88\xe8\xa9\xa9\xe7\xab\xa0), kom til England for \xc3\xa5 samarbeide med ham i 1936. Lu (1904\xe2\x80\x9391), datter av en apoteker fra Nanjing, l\xc3\xa6rte Needham klassisk kinesisk. Hun ble langt senere hans annen hustru._NEWLINE_Han tilbragte \xc3\xa5rene fra 1942 til 1946 som vitenskapsmann i Chongqing i Sichuan (den gang) og reiste rundt i Kina._NEWLINE_Joseph Needham var en pion\xc3\xa9r n\xc3\xa5r det gjaldt \xc3\xa5 oppdage og formidle kinesisk vitenskapshistorie. Hans hovedverk er sammenstillingen av det monumentale Science and Civilisation in China, en serie som er kommet ut siden 1954, s\xc3\xa5 langt (2008) med 27 bind. Verket har mange bidragsytere, og Needham skrev ogs\xc3\xa5 flere viktige deler av det. Needham tok i dette verket i bruk et romaniseringssystem for kinesisk som han hadde utviklet p\xc3\xa5 egen h\xc3\xa5nd. Det var en modifikasjon av Wade-Giles, der han unngikk dette systemets sterke bruk av apostrofer f\xc3\xb8r visse aspirerte lyder ved \xc3\xa5 erstatte apostrioffen med bokstaven h._NEWLINE_F\xc3\xb8r dette verket var kinesisk vitenskap og teknologi oftest kun kjent for de "fire store oppdagelser": Krutt, kompass, papir og trykkekunst. Men etter utgivelse av dette verket ble det anerkjent at kinesisk sivilisasjon i \xc3\xa5rtusener hadde ligget foran Vesten p\xc3\xa5 flere felt. Oppdagelsen av Kinas intellektuelle arv ledet fram mot sp\xc3\xb8rsm\xc3\xa5let som i historiografi n\xc3\xa5 omtales som Needham-sp\xc3\xb8rsm\xc3\xa5let: Hvorfor sakket Kina akterut for Europa etter \xc3\xa5 ha v\xc3\xa6rt mer avansert i \xc3\xa5rhundrer?\n_START_SECTION_\nPersonlig\n_START_PARAGRAPH_\nNeedham var f\xc3\xb8rst gift med Dorothy Moyle (1896\xe2\x80\x931987). I 1989, to \xc3\xa5r etter at hun d\xc3\xb8de, giftet han seg med Lu Gui-zhen. _NEWLINE_Han led av Parkinsons sykdom fra 1982._NEWLINE_Han d\xc3\xb8de i sitt hjem i Cambridge i en alder av 94 \xc3\xa5r.'